- Roma
- <
- 10
- >

10
1 Maun-alin sira, hau hakarak teb-tebes atu hau nia maluk ema Israel sira hetan salvasaun, i hau harohan beibeik atu Maromak salva sira. 2 Hau hatete lo-loos, sira nia laran hakarak teb-tebes serbi Maromak, maibee sira la hatene dalan loos. 3 Sira la kompriende dalan nebee mak Maromak foo atu sira diak malu fali ho Nia, maibee sira tuir fali sira nia dalan rasik. Dalan nebee mak Maromak hatudu, sira la simu.
4 Kristu kumpri ona Moisés nia lei tomak. Nunee see-see deit mak fiar ba Kristu, Maromak simu nia.
Nai Maromak hakarak salva ema hotu-hotu
5 Iha Livru Sagradu, Moisés hakerek dehan, ema bele diak malu ho Maromak se sira halo tuir Maromak nia lei tomak. Nia hakerek nunee: “Ema nebee mak halo tuir buat sira nee hotu, nia sei hetan moris.”✡ Levítiku (Imamat) 18:5
6 Maibee kona ba diak malu ho Maromak liu husi fiar ba Jesus Kristu, Livru Sagradu dehan, “Keta hanoin iha imi nia laran dehan, see mak atu sae ba lalehan para lori Kristu tuun mai salva ita? 7 Lalika husu, see mak atu tuun ba iha matebian sira nia fatin atu fanu Kristu fila fali husi mate?”
8 Lalika buka Nia iha fatin dook, tanba iha Livru Sagradu mos hakerek dehan, “Maromak nia liafuan besik loos imi, iha imi nia ibun, ho mos iha imi nia laran.” ✡ Deuteronómiu (Ulangan) 30:12-14 Liafuan nee mak ami baibain foo sai kona ba fiar, nunee: 9 Se o nia ibun foo sai dehan, “Jesus mak Nai”, i o fiar ho laran katak, Maromak halo moris fali ona Jesus husi mate, o sei hetan salvasaun. 10 Tanba imi nia laran fiar ba Kristu mak Maromak hamoos imi nia sala hodi simu imi. I tanba imi nia ibun foo sai dehan, “Jesus mak Nai”, nee mak Maromak salva imi. 11 Hanesan hakerek iha Livru Sagradu dehan, “See-see deit mak fiar ba Nia, sira nia fiar la saugati.”✡ Isaias 28:16 12 Atu ema Judeu ka laos Judeu, hanesan deit. Tanba ita hotu iha Nai ida deit, Nia mak Nai ba ema hotu-hotu, i Nia hatudu Nia laran diak teb-tebes ba see-see deit mak husu tulun ba Nia. 13 Hanesan hakerek ona iha Livru Sagradu dehan, “Ema see deit mak husu tulun ba Nai, Nia sei salva sira.”✡ Joel 2:32
14 Maibee oinsaa mak ema bele husu tulun ba Ema ida se sira la fiar ba Nia? Oinsaa mak sira bele fiar se nunka rona kona ba Nia? Oinsaa mak sira bele rona kona ba Nia se la iha ema ida mak baa foo sai ba sira? 15 I oinsaa mak ema bele baa foo sai ba sira, se la iha ema ida mak haruka? Iha Livru Sagradu hakerek dehan, “Ita haksolok teb-tebes simu ema nebee mak lori liafuan diak mai ita.”✡ Isaias 52:7
16 Maski ema Israel rona Liafuan Diak, maibee balu deit mak simu. Hanesan profeta Isaias dehan, “Nai, ema uitoan deit mak fiar ba liafuan nebee mak ami foo sai.”✡ Isaias 53:1
17 Nunee, ema rona Liafuan Diak mak foin bele fiar. I atu rona, tenki iha ema ruma mai foo sai ba sira kona ba Kristu.
18 Entaun hau hakarak husu, ema Israel nunka rona kona ba Kristu ka? Sira rona tiha ona! Hanesan hakerek iha Livru Sagradu dehan,
“Liafuan diak foo sai tiha ona iha mundu tomak,
husi rai ulun too rai ikun.”✡ Salmus (Mazmur) 19:5
19 Hau husu tan: Keta halo be ema Israel la kompriende liafuan nebee mak sira rona nee? Sira kompriende! Primeiru, Moisés hatoo Maromak nia liafuan ba ema Israel dehan,
“Hau sei foo bensaun ba ema nebee laos Judeu,
halo imi laran moras ba sira.
Hau sei hatudu laran diak ba povu nebee beik,
halo imi hirus.”✡ Deuteronómiu (Ulangan) 32:21
20 Tuir mai, profeta Isaias brani hakerek Maromak nia liafuan kona ba ema nebee mak laos Judeu nunee:
“Ema nebee la buka Hau, hetan ona Hau.
Hau hatudu ona Hau nia Aan ba ema nebee mak la buka hatene kona ba Hau.”✡ Isaias 65:1
21 Maibee kona ba ema Israel, Nia dehan,
“Loron-kalan Hau nia liman nakloke atu simu sira,
maibee sira ulun toos i lakohi rona Hau.”✡ Isaias 65:2

- Roma
- <
- 10
- >

✡10:5 Levítiku (Imamat) 18:5

✡10:8 Deuteronómiu (Ulangan) 30:12-14

✡10:11 Isaias 28:16

✡10:13 Joel 2:32

✡10:15 Isaias 52:7

✡10:16 Isaias 53:1

✡10:18 Salmus (Mazmur) 19:5

✡10:19 Deuteronómiu (Ulangan) 32:21

✡10:20 Isaias 65:1

✡10:21 Isaias 65:2

© 2021 Biblia ba Ema Hotu